钦定古今图书集成/理学汇编/学行典/第128卷 > 书经 > 《虞书皋陶谟》
## 钦定古今图书集成/理学汇编/学行典/第128卷 > 书经 > 《虞书皋陶谟》

皋陶曰：“都，在知人，在安民。”禹曰：“吁！咸若时，惟帝其难
之。知人则哲，能官人；安民则惠，黎民怀之。能哲而惠，
何忧乎驩兜？何迁乎有苗？何畏乎巧言令色孔壬？”皋
陶曰：“都亦行有九德，亦言其人有德，乃言曰载采采。”
禹曰：“何？”皋陶曰：“宽而栗，柔而立，愿而恭，乱而敬，扰而
毅，直而温，简而廉，刚而塞，彊而义，彰厥有常，吉哉！”

〈大全〉朱子曰：“‘亦行有九德’，泛言人之行有此九德，故言其人之有德，则当以此论之。”　象山陆氏曰：“《皋陶》论知人之道，曰‘亦行有九德’，亦言其人有德，乃言曰‘载采采’。乃是。谓必先言其人之有是德，然后乃言曰某人有某事。盖德则根乎其中，达乎其气，不可伪为；若事则有才智之小人可伪为之。故行有九德，必言其人有”德乃言曰“载采采”，然后人不可得而廋也。　新安陈氏曰：“皋陶言‘以此九德观人，则德之成不成，全不全可知，而知人之道尽此矣’。”　叶氏曰：“观人不求其全而求其常。常而不全，不害为德；德而不常，皆矫伪耳。”